b"\n_START_ARTICLE_\nStane Stra\xc5\xbear\n_START_SECTION_\nKultura\n_START_PARAGRAPH_\nJe pobudnik in organizator dramske skupine Gasilskega dru\xc5\xa1tva na Studencu (ustanovljena leta 1949), zametka Kulturnega dru\xc5\xa1tva Miran Jarc \xc5\xa0kocjan. V njegovi re\xc5\xbeiji je leta 1949 skupina mladih kar pod kozolcem na Studencu uprizorila igro 'V Ljubljano jo dajmo'.\n_START_SECTION_\nJamarstvo\n_START_PARAGRAPH_\nSredi decembra 1961 so ljubitelji jamarstva ustanovili Jamarsko dru\xc5\xa1tvo, ki so ga poimenovali po Simonu Robi\xc4\x8du (1824\xe2\x80\x931897). Vsa leta je bil njegov predsednik. Najprej so za turisti\xc4\x8dni ogled uredili Studen\xc5\xa1ko jamo. Slovesno so jo odprli 16. septembra 1962. Ob tej prilo\xc5\xbenosti je igralska skupina GD Studenec uprizorila njegovo dramo 'Bratova kri'. V 37 letih njegovega vodenja je bilo raziskanih 120 jam, brezen in drugih kra\xc5\xa1kih pojavov. Na njegovo pobudo so na Gorju\xc5\xa1i za turiste uredili \xc5\xbdelezno jamo in tam sredi leta 1966 zgradili Jamarski dom, prvi v tedanji Jugoslaviji. V njem so uredili jamarski muzej z geolo\xc5\xa1ko, arheolo\xc5\xa1ko, jamarsko, Robi\xc4\x8devo in slamnikarsko zbirko.\n_START_SECTION_\nZgodovina krajev\n_START_PARAGRAPH_\nPosvetil se je tudi krajevni zgodovini, predvsem raziskovanju \xc5\xbeivljenja obi\xc4\x8dajnih ljudi s \xc5\xa1ir\xc5\xa1ega obmo\xc4\x8dja Dom\xc5\xbeal. Ko je za\xc4\x8del po hi\xc5\xa1ah zbirati podatke, so mu va\xc5\xa1\xc4\x8dani \xc5\xa0kocjana predlagali, naj napi\xc5\xa1e kroniko za celotno \xc5\xbeupnijo Dob. Sledilo je zahtevno delo: zbiranje podatkov po vaseh, v arhivih, \xc5\xbeupnijskih kronikah, muzejih in knji\xc5\xbenicah. Leta 1970 je iz\xc5\xa1la knjiga Kronika Doba, posve\xc4\x8dena 750-letnici kraja._NEWLINE_Stane je napisal \xc5\xa1tirinajst knjig, nekatere med njimi so obsegale skoraj tiso\xc4\x8d strani. Leta 1974 je iz\xc5\xa1el Svet pod Taborom, 1979 Morav\xc5\xa1ka dolina in Gledali\xc5\xa1\xc4\x8de pod kozolcem, 1980 gasilska Na pomo\xc4\x8d, 1985 \xc4\x8crni graben, 1988 Ob bregovih Bistrice, 1993 Menge\xc5\xa1 in Trzin skozi \xc4\x8das, 1994 Oj, ta slamnik, 1995 Poslednji let in Ljudje ob Ra\xc4\x8di ter 1996 \xc5\xbdupnija Dob skozi \xc4\x8das, ki je pravzaprav dopolnjena izdaja Kronike Doba. Ob vsem tem je bil nekaj let urednik ob\xc4\x8dinskega glasila Slamnik, sodeloval je pri politi\xc4\x8dni stranki in v Kulturnem dru\xc5\xa1tvu Miran Jarc ter vodil Jamarsko dru\xc5\xa1tvo. 'Dom\xc5\xbeale, mesto pod Gori\xc4\x8dico' je bilo zadnje, nedokon\xc4\x8dano delo. Gradivo, ki je bilo pripravljeno za knjigo je Kulturno dru\xc5\xa1tvo Miran Jarc izdalo s pomo\xc4\x8djo sponzorjev."